ΓΡΑΠΤΗ ΕΡΩΤΗΣΗ E-3578/95 υποβολή: Edith Mόller (V) και Wilfried Telkδmper (V) προς το (10 Ιανουαρίου 1996)

Θέμα: Εμπάργκο όπλων της ΕΕ κατά της Νιγηρίας

Στις 16 Νοεμβρίου 1995, το Συμβούλιο της Ευρωπαϊκής Ένωσης, επανέλαβε και ενέτεινε το εμπάργκο όπλων που επέβαλαν η Ένωση και τα κράτη μέλη της κατά της Νιγηρίας. Ωστόσο, οι συμφωνίες για την πώληση όπλων οι οποίες συνήφθησαν κατά το παρελθόν, δεν εντάσσονται στο εν λόγω εμπάργκο.

Τί είδους στρατιωτικό υλικό παραδόθηκε από τα κράτη μέλη της ΕΕ προς τη Νιγηρία στο διάστημα που μεσολάβησε μεταξύ του εμπάργκο της ΕΕ του 1993 και του εμπάργο του 1995, από ποιά κράτη μέλη απεστάλησαν τα όπλα αυτά και ποίας αξίας ήταν οι πωλήσεις; πώς χρηματοδοτήθηκαν οι πωλήσεις αυτές και κατά πόσο συνέβαλαν στην αύξηση του εξωτερικού χρέους της Νιγηρίας; Για ποιές περιπτώσεις, εάν βεβαίως υπάρχουν, εφαρμόσθηκε ένα «τεκμήριο άρνησης»; Θεωρεί το Συμβούλιο ότι η πώληση τεθωρακισμένων οχημάτων από την Γαλλία (1994), αυτοκινουμένων πυροβόλων από την Ιταλία (1994) καθώς και άρματα μάχης από την Αγγλία (1994) συνιστούν παραβίαση του εμπάργκο του 1993;

Δύναται να θεωρηθεί ότι η παράδοση 300 τεθωρακισμένων οχημάτων μεταφοράς προσωπικού εκ μέρους της Αυστρίας συνιστά παραβίαση του προσφάτως επιβληθέντος εμπάργκο ή των οκτώ κριτηρίων του Ευρωπαϊκού Συμβουλίου που θεσπίσθηκαν το 1991 για την πώληση όπλων, στα οποία περιλαμβάνονται ο «σεβασμός των ανθρωπίνων δικαιωμάτων στις χώρες προορισμού των όπλων» καθώς και «η εκτίμηση της εσωτερικής κατάστασης στις χώρες αυτές όποτε θα πρέπει να ληφθεί υπόψη κατά πόσο υφίσταται ένταση ή έχουν λάβει χώρα ένοπλες συγκρούσεις στις χώρες αυτές»;

Κατά πόσο τα διττά αγαθά επηρεάζονται από το προσφάτως επιβληθέν εμπάρκο; Κατά πόσο το εμπάργκο αυτό αφορά τη χορήγηση αδειών παραγωγής, τα ανταλλακτικά, τη διοικητική μέριμνα, τη συντήρηση και την εκπαίδευση; Το εν λόγω εμπάργκο αφορά μόνο τον θανατηφόρο ή και τον μη θανατηφόρο εξοπλισμό (σφαίρες από καουτσούκ), τον αστυνομικό εξοπλισμό συμπεριλαμβανομένου και του εξοπλισμού καταστολής των ταραχών, τις τοξικές ουσίες (αέρια CS) και τον εξοπλισμό για τα βασανιστήρια;

Απάντηση (11 Ιουνίου 1996)

Στη δήλωση για τη Νιγηρία που δημοσιεύθηκε στις 19 Νοεμβρίου 1993 στην οποία η Ευρωπαϊκή Ένωση κατεδίκαζε τη διακοπή της δημοκρατικής διαδικασίας στη Νιγηρία με την κατάληψη της εξουσίας από μια στρατιωτική δικτατορία, η Ευρωπαϊκή Ένωση είχε αποφασίσει να εξετάσει αμελλητί τις συνέπειες αυτής της οπισθοδρόμησης της δημοκρατικής διαδικασίας στη Νιγηρία.

Σε ανακοινωθέν τύπου που δημοσιεύθηκε στις 7 Δεκεμβρίου 1993, η Προεδρία, εξ ονόματος της Ευρωπαϊκής Ένωσης, ανήγγειλε ότι τα κράτη μέλη της Ευρωπαϊκής Ένωσης, μεταξύ άλλων, θα εξετάσουν μία-μία, και κατά πάσα πιθανότητα θα απορρίψουν όλες τις νέες άδειες εξαγωγής αμυντικού εξοπλισμού. Τα κράτη μέλη της Ένωσης συμφώνησαν ότι αυτό το σχετικό με την εξαγωγή αμυντικού εξοπλισμού μέτρο θα αφορούσε όλες τις κατηγορίες όπλων, πολεμοφοδίων και στρατιωτικού εξοπλισμού, δηλαδή τα φονικά όπλα και τα πυρομαχικά τους, τους οπλικούς φορείς, τους μη οπλικούς φορείς καθώς και τον βοηθητικό εξοπλισμό.

Στο πλαίσιο της κοινής θέσης σχετικά με τη Νιγηρία, που υιοθέτησε το Συμβούλιο στις 20 Δεκεμβρίου 1995 (βάσει του άρθρου Ι.2 της ΣΕΕ), το Συμβούλιο αποφάσισε εμπορικό αποκλεισμό έναντι της Νιγηρίας. Αυτός περιλαμβάνει όχι μόνο τα φονικά όπλα και τα πυρομαχικά τους, τους οπλικούς φορείς, τους μη οπλικούς φορείς και τον βοηθητικό εξοπλισμό, αλλά και τα ανταλλακτικά, τις επισκευές, τη συντήρηση του υλικού καθώς και τη μεταφορά στρατιωτικής τεχνολογίας. Οι συμβάσεις που συνήφθησαν πριν από την ημερομηνία έναρξης ισχύος του αποκλεισμού δεν θίγονται από αυτή την κοινή θέση. Αυτός ο αποκλεισμός όσον αφορά τα όπλα δεν καλύπτει τα είδη διπλής χρήσεως, αλλά οι ισχύουσες ευρωπαϊκές ρυθμίσεις απαιτούν ωστόσο άδεια εξαγωγής των εν λόγω ειδών.

Όπως γνωρίζει ο αξιότιμος κ. Βουλευτής, είναι καθήκον των κρατών μελών, που ελέγχουν σε εθνικό επίπεδο τις εξαγωγές οπλισμού, να εφαρμόσουν αυτή την απόφαση. Το Συμβούλιο δεν έχει λάβει γνώση σχετικά με πωλήσεις που ενδεχομένως, πραγματοποίησαν κράτη μέλη της Ένωσης όσον αφορά προϊόντα των κατηγοριών τις οποίες αφορούν τα διάφορα περιοριστικά μέτρα που συμφωνήθηκαν στα πλαίσια της Ένωσης.